《秋日写怀次韵 其二》
明代·史谨

一春为客向秋归，紫蟹黄柑处处肥。野水难容鸥独占，长空不碍鹤高飞。

树头岚气晴犹滴，郭外人烟远更稀。回首澄江净如练，至今犹忆谢玄晖。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。